Entstowwe beskerm wel teen variante - Gesondheid - Republikein
Tuesday, September 28th, 02:51:28
Entstowwe beskerm wel teen variante
Kans vir hospitalisasie, sterftes verminder
Henriette Lamprecht – AstraZeneca en Sinopharm wat tans in Namibië as entstowwe teen Covid-19 beskikbaar is, is volgens data van die Wêreldgesondheidsorganisasie (WHO) effektief om mense teen hospitalisasie en sterftes as gevolg van die beta- en deltavariant van die Covid-virus te beskerm.
Dit geld ook vir die Johnson & Johnson- entstof wat voor September in die land verwag word.
Die uitvoerende direkteur van gesondheid en maatskaplike dienste, mnr. Ben Nangombe, verwys in die nuwe inentingsriglyne na die moontlikheid van die vorming van bloedklonte by die dosering van AstraZeneca en J&J. Volgens hom moet gesondheidswerkers mense oor dié uiters seldsame newe-effek in veral die ouderdomsgroep van 30 jaar en jonger inlig. Die newe-effek is volgens hom bevind in statistiek waar dit in een uit 250 000 vir AstraZeneca (30 jaar en jonger) en sewe uit een miljoen ingeënte vroue tussen die ouderdom van 18 en 49 jaar voorkom.
Die tydsverloop tussen die twee AstraZeneca-dosisse is nou van 12 na agt weke verminder, terwyl dit vir Sinopharm 21 tot 28 dae is. J&J se entstof is slegs een dosis.
Met verwysing na mense wat reeds Covid-19 gehad het, sê Nangombe volgens nuwe regulasies moet hulle eers volkome herstel en kan 14 dae ná isolasie vir die inenting gaan.
Dieselfde geld vir persone wat reeds een dosering gehad het en voor hul tweede spuit Covid-19 gehad het.
Hy maan die griepinspuiting moet nie op dieselfde dag as die entstof geneem word nie, met ten minste 14 dae wat tussen die twee spuite moet verloop.
Nangombe het beklemtoon nòg die antigeen of blitstoets nòg die polimerase-kettingreaksie (PCR)- toets sal 'n positiewe uitslag lewer nadat iemand teen Covid-19 ingeënt is. Dit is omdat die PCRtoets fokus op 'n aktiewe siekte en nie of die individu immuun is of nie. 'n Toets vir teenliggaampies kan egter wel 'n positiewe toets oplewer, omdat die serologietoets 'n persoon se blootstelling aan Covid-19 in die verlede toets.
Volgens hom kan persone met MIV/vigs, kanker en wie se immuniteit onderdruk is, wel vir 'n inenting teen Covid gaan.
Met verwysing na kanker geld dit egter nie vir gehospitaliseerde persone met akute leukemie of limfoomkanker wat aggressiewe chemoterapie ontvang nie.
Persone wie se leukemie in remissie is en besig is met instandhoudingschemoterapie kan wel later vir die inenting gaan. Persone met aplastiese bloedarmoede sowel as die wat globien-aanvullings kry, mag ook nie die entstof kry nie.
Persone wat wel die entstowwe kan kry, sluit in persone met onderliggende mediese toestande soos vetsug, hartsiektes, chroniese longsiekte, asma, harttoestande, lewersiekte, kanker en chroniese niersiektes. Vir swanger sowel as vroue wat borsvoed, is die entstowwe volgens Nangombe ook veilig.
Laasgenoemde word aangemoedig om nie op te hou borsvoed as hulle die entstof ontvang het nie.
Tans word net mense ouer as 18 jaar in Namibië teen Covid ingeënt, omdat bevind is jonger mense se kans om ernstig siek te word, is skraal.
Nangombe sê gesondheidswerkers hoef nie as roetine 'n persoon se bloeddruk te neem as hulle vir die inenting gaan nie. Sou die persoon se bloeddruk bo 180/120 wees en hy of sy tekens en simptome van orgaanversaking toon, moet die dosis nie toegedien word nie.
Volgens hom word die regulasies vir immuniserings in Namibië voortdurend en in pas met die jongste wetenskaplike data aangepas.